**Башеле забринута због репресалија над медијима, каже да јавност има право да зна о КОВИД-19**

ЖЕНЕВА (24. април 2020) – Висока комесарка УН за људска права Мишел Башеле данас је изјавила да је забринута због рестриктивних мера које су неке државе донеле против независних медија, као и због хапшења и застрашивања новинара/ки, додавши да је слободан проток информација од пресудног значаја у борби против КОВИД-19.

„Неке државе су ширење новог коронавируса искористиле као повод за ограничавање информисања и гушење критике,“ рекла је Башеле. „Слободни медији су увек неопходни, али никад раније нисмо толико зависили од њих као сада за време пандемије, када је тако много људи изоловано и страхује за своје здравље и егзистенцију. Кредибилно, тачно извештавање је од животне важности за све нас.“

Шефица канцеларије УН за људска права је указала и да су неки политички лидери давали изјаве усмерене ка новинарима/кама и медијским радницима/цама, стварајући непријатељско окружење које утиче на њихову безбедност и могућност да обављају свој посао.

Према Међународном институту за штампу, од почетка епидемије забележено је преко 130 навода о кршењу слободе медија, укључујући и преко 50 пријављених случајева ограничавања приступа информацијама, цензуре и прекомерног регулисања дезинформација. Институт је навео да је у азијско-пацифичком региону, Северној и Јужној Америци, Европи, на Блиском истоку и у Африци скоро 40 новинара/ки ухапшено или оптужено због критичког извештавања о реакцији државе на пандемију или само због преиспитивања тачности званичних података о броју заражених и умрлих у вези са КОВИД-19. Стварни број случајева кршења слободе медија и хапшења је вероватно знатно већи.

Било је и вести о нестанку новинара/ки после објављивања медијских извештаја у којима критикују реаговање на КОВИД-19, а неколико медија су власти затвориле због њиховог извештавања.

„Ово није тренутак за сваљивање кривице на гласника. Уместо да прете новинарима/кама или да гуше критику, државе треба да подстичу здраву дебату о пандемији и њеним последицама. Људи имају право да учествују у доношењу одлука које утичу на њихов живот, а независни медији су неопходан канал за то,“ изјавила је Башеле.

„Отвореност, транспарентност и омогућавање онима којих се то тиче да учествују у доношењу одлука јачају поверење јавности и доприносе да се људи придржавају мера осмишљених ради заштите њиховог сопственог здравља и здравља становништва у целини, а уједно и повећавају одговорност.

Поред тога, независни медији здравственим стручњацима и релевантним експертима пружају платформу на којој могу слободно да говоре и размењују информације међусобно и са публиком, додала је.

Шефица канцеларије УН за људска права је подсетила на бојазни на које је указао и генерални секретар у погледу „опасне епидемије дезинформација“ у вези са пандемијом, која доводи до конфузије и још већег оболевања, и одала признање новинарима/кама независних медија чији рад на провери података обезбеђује истинитост и јасноћу.

„Новинари/ке су незаменљиви у нашем одговору на ову пандемију, али, за разлику од озбиљних претњи којима су изложени други радници/це у најважнијим службама, претње са којима се суочавају медијски радници/це се могу у потпуности избећи. Заштита новинара/ки од узнемиравања, претњи, притварања и цензуре штити и све нас,“ рекла је Башеле.

КРАЈ

Контакт-особе за више информација и захтеве медија: Руперт Колвил - + 41 22 917 9767 / rcolville@ohchr.org или Џереми Лоренс - + 41 22 917 9383 / jlaurence@ohchr.org или Лиз Тросел – + 41 22 917 9296 / ethrossell@ohchr.org или Марта Уртадо - + 41 22 917 9466 / mhurtado@ohchr.org

**Тагујте и поделите – на Твитеру:** [**@UNHumanRights**](http://twitter.com/UNHumanRights) **и Фејсбуку:** [**unitednationshumanrights**](https://www.facebook.com/unitednationshumanrights)